Region Nordjylland bebuder nye beregninger over besparelser på at bygge nyt sygehus i stedet for at udbygge gammelt.

Region Nordjylland har ikke opgivet håbet om at få penge fra regeringen til at bygge et splinternyt sygehus i Aalborg, selv om regeringen ikke i første omgang har afsat penge til det i sin investeringsplan. Regionrådsformand Ulla Astman (S) siger, at regionen vil udarbejde ny dokumentation for, at det bliver meget dyrere rent samfundsøkonomisk at gennemføre en 10 år lang udbygning af det eksisterende Aalborg Sygehus i den sydlige del af byen end at bygge nyt. - Der er ærgerligt, at regeringen og sundhedsministeren ikke i første omgang kan følge regionens ønsker. Det er et enigt regionsråd, der ønsker et nyt sygehus i Aalborg Øst, og derfor vil vi prøve endnu engang at påvise ulemperne ved udbygning af Syd og de økonomiske fordele ved driften af et helt nyt sygehus, siger Ulla Astman. /ritzau/